b"\n_START_ARTICLE_\nJLS (album)\n_START_SECTION_\nInforma\xc8\x9bii generale \xc8\x99i compunere\n_START_PARAGRAPH_\n\xc3\x8en luna decembrie a anului 2008, JLS a c\xc3\xa2\xc8\x99tigat locul secund \xc3\xaen cadrul emisiunii-concurs The X Factor, fiind devansa\xc8\x9bi de solista Alexandra Burke. Forma\xc8\x9bia a ob\xc8\x9binut un total de 42% din voturile publicului telespectator, cu un milion de voturi mai pu\xc8\x9bin dec\xc3\xa2t Burke._NEWLINE_\xc3\x8en urma succesului \xc3\xaent\xc3\xa2mpinat \xc3\xaen cadrul spectacolului The X Factor, casa de discuri a lui Simon Cowell, Syco Music, a anun\xc8\x9bat faptul c\xc4\x83 va semna un contract cu JLS. La scurt timp \xc3\xaens\xc4\x83, The Sun a relatat faptul c\xc4\x83 oferta a fost revocat\xc4\x83, forma\xc8\x9bia semn\xc3\xa2nd \xc3\xaen final cu compania Epic Records._NEWLINE_Odat\xc4\x83 cu \xc3\xaenceperea \xc3\xaenregistr\xc4\x83rilor pentru albumul de debut, grupul a colaborat cu o serie de produc\xc4\x83tori. Ultarior a fost anun\xc8\x9bat faptul c\xc4\x83 interpretul de muzic\xc4\x83 R&B Ne-Yo \xc8\x99i-a oferit s\xc4\x83 ajute forma\xc8\x9bia s\xc4\x83 intre pe pia\xc8\x9ba muzical\xc4\x83 american\xc4\x83. Primul single, \xe2\x80\x9eBeat Again\xe2\x80\x9d a fost compus de Steve Mac \xc8\x99i Wayne Hector, primul dintre ei colabor\xc3\xa2nd cu forma\xc8\x9bia \xc8\x99i la realizarea \xc3\xaenregistr\xc4\x83rii \xe2\x80\x9eCrazy for You\xe2\x80\x9d. JLS a colaborat \xc8\x99i cu J.R. Rotem la compozi\xc8\x9bia \xe2\x80\x9eEverybody in Love\xe2\x80\x9d, care a produs, printre altele, \xc8\x99lag\xc4\x83rele \xe2\x80\x9eSOS\xe2\x80\x9d (Rihanna) sau \xe2\x80\x9eBetter in Time\xe2\x80\x9d (Leona Lewis). De asemenea, de-a lungul procesului de \xc3\xaenregistrare al materialului, a fost imprimat\xc4\x83 o preluare dup\xc4\x83 piesa \xe2\x80\x9eUmbrella\xe2\x80\x9d, hitul Rihannei din anul 2007, c\xc3\xa2ntecul fiind interpretat \xc3\xaen timpul spectacolului The X Factor. Cu toate acestea, versiunea grupului nu a ajuns pe album, ea fiind distribuit\xc4\x83 doar al\xc4\x83turi de discul single \xe2\x80\x9eBeat Again\xe2\x80\x9d. Pentru disc a fost contactat\xc4\x83 \xc8\x99i echipa de produc\xc4\x83tori Metrophonic, cinci dintre \xc3\xaenregistr\xc4\x83rile acestora fiind incluse pe disc. O alt\xc4\x83 apari\xc8\x9bie important\xc4\x83 pe album o constituie interpretul \xc8\x99i compozitorul Taio Cruz, el particip\xc3\xa2nd la realizarea versurilor c\xc3\xa2ntecului \xe2\x80\x9eKeep You\xe2\x80\x9d.\n_START_SECTION_\nCon\xc8\x9binut\n_START_PARAGRAPH_\nAlbumul se deschide cu primul disc single, \xe2\x80\x9eBeat Again\xe2\x80\x9d, care a fost descris de componentul Aston Merrygold ca reprezent\xc3\xa2nd \xe2\x80\x9esound-ul individual\xe2\x80\x9d al forma\xc8\x9biei. JLS \xc8\x99i-a motivat alegerea piesei ca disc single prin faptul c\xc4\x83 doreau s\xc4\x83 dep\xc4\x83\xc8\x99easc\xc4\x83 a\xc8\x99tept\xc4\x83rile publicului, care preconiza promovarea unei prelu\xc4\x83ri. Cel de-al doilea c\xc3\xa2ntec de pe material este \xc8\x99i cel de-al doilea single al albumului, \xe2\x80\x9eEverybody in Love\xe2\x80\x9d. Despre acesta grupul a declarat faptul c\xc4\x83 \xe2\x80\x9eva fi cel mai bun single de pe album\xe2\x80\x9d, f\xc4\x83c\xc3\xa2nd referire la el \xc8\x99i prin sintagma \xe2\x80\x9eabsolut uria\xc8\x99\xe2\x80\x9d. JLS continu\xc4\x83 cu \xc3\xaenregistrarea \xe2\x80\x9eKeep You\xe2\x80\x9d \xe2\x80\x94 prima de pe album al c\xc4\x83rei text a fost scris \xc3\xaen colaborare cu cei patru arti\xc8\x99ti componen\xc8\x9bi ai grupului \xe2\x80\x94 care a fost descris\xc4\x83 de Digital Spy c\xc4\x83 fiind \xe2\x80\x9eat\xc3\xa2t actual\xc4\x83, c\xc3\xa2t \xc8\x99i interesant\xc4\x83\xe2\x80\x9d. Datorit\xc4\x83 num\xc4\x83rului mare de desc\xc4\x83rc\xc4\x83ri digitale \xc3\xaenregistrat \xc3\xaen s\xc4\x83pt\xc4\x83m\xc3\xa2na lans\xc4\x83rii materialului de provenien\xc8\x9b\xc4\x83, c\xc3\xa2ntecul a intrat at\xc3\xa2t \xc3\xaen ierarhiile compilate de iTunes, c\xc3\xa2t \xc8\x99i \xc3\xaen clasamentul britanic. Cea de-a patra compozi\xc8\x9bie, \xe2\x80\x9eCrazy for You\xe2\x80\x9d, era ini\xc8\x9bial plasat\xc4\x83 la finele listei de redare, \xc3\xaens\xc4\x83 s-a hot\xc4\x83r\xc3\xa2t mutarea sa \xc3\xaentre primele piese ale albumului. \xc3\x8enregistrarea a fost apreciat\xc4\x83 pentru faptul c\xc4\x83 \xe2\x80\x9eeviden\xc8\x9biaz\xc4\x83 abilit\xc4\x83\xc8\x9bile vocale ale grupului la maximum\xe2\x80\x9d. Asemeni lui \xe2\x80\x9eKeep You\xe2\x80\x9d, \xe2\x80\x9eCrazy for You\xe2\x80\x9d, a intrat \xc3\xaen ierarhiile din Regatul Unit la scurt timp de la lansarea materialului de provenien\xc8\x9b\xc4\x83._NEWLINE_\xe2\x80\x9eHeal This Heartbreak\xe2\x80\x9d este notabil pentru influen\xc8\x9bele sale de flamenco, care se \xc3\xaembin\xc4\x83 cu cele de muzic\xc4\x83 disco. Piesa a fost compus\xc4\x83 de Jonas Jeberg \xc8\x99i Cutfather \xc8\x99i imprimat\xc4\x83 \xc3\xaen Anglia \xc8\x99i Danemarca, ea fiind singura \xc3\xaenregistrare a echipei de produc\xc4\x83tori ce a fost inclus\xc4\x83 pe album. \xe2\x80\x9eClose to You\xe2\x80\x9d reprezint\xc4\x83 unul dintre cele cinci c\xc3\xa2ntece produse de grupul Metrophonic care au fost ad\xc4\x83ugate pe material. Construit\xc4\x83 cu ajutorul unui ritm de chitar\xc4\x83 acustic\xc4\x83, piesa se afl\xc4\x83 \xc3\xaen contrast cu stilul abordat pe \xc3\xaenregistrarea anterioar\xc4\x83, \xe2\x80\x9eHeal This Heartbreak\xe2\x80\x9d. Al \xc8\x99aptelea c\xc3\xa2ntec aflat pe lista de redare, \xe2\x80\x9eOnly Tonight\xe2\x80\x9d, a fost realizat de c\xc4\x83tre DEEKAY, reprezent\xc3\xa2nd una dintre cele dou\xc4\x83 compozi\xc8\x9bii ale echipei de produc\xc8\x9bie incluse pe disc. Cel de-al treilea single al albumului, \xe2\x80\x9eOne Shot\xe2\x80\x9d, a fost imprimat \xc3\xaen Regatul Unit \xc8\x99i Statele Unite ale Americii, pentru realizarea sa grupul colab\xc4\x83r\xc3\xa2nd cu Soulshock & Karlin. Piesa este notabil\xc4\x83 pentru faptul c\xc4\x83 prezint\xc4\x83 dou\xc4\x83 tempouri, spre deosebire de majoritatea compozi\xc8\x9biilor. Aidoma cu \xe2\x80\x9eKeep You\xe2\x80\x9d \xc8\x99i \xe2\x80\x9eCrazy for You\xe2\x80\x9d, \xe2\x80\x9eOne Shot\xe2\x80\x9d a intrat \xc3\xaen ierarhiile britanice datorit\xc4\x83 desc\xc4\x83rc\xc4\x83rilor digitale la scurt timp dup\xc4\x83 lansarea albumului._NEWLINE_Discul se continu\xc4\x83 cu trei produc\xc8\x9bii semnate Metrophonic \xe2\x80\x94 \xe2\x80\x9ePrivate\xe2\x80\x9d, \xe2\x80\x9eDon't Go\xe2\x80\x9d \xc8\x99i \xe2\x80\x9eOnly Making Love\xe2\x80\x9d \xe2\x80\x94 versurile tuturor fiind scrise de arti\xc8\x99tii componen\xc8\x9bi ai forma\xc8\x9biei JLS \xc3\xaen colaborare cu o serie de textieri. Primul a fost descris ca fiind \xe2\x80\x9eo \xc3\xaencercare destul de conving\xc4\x83toare de a crea un adev\xc4\x83rat \xc8\x99lag\xc4\x83r pentru cluburile de noapte\xe2\x80\x9d, \xc3\xaen timp ce al doilea a fost ales de PopJustice \xc3\xaen rubrica sa \xe2\x80\x9eC\xc3\xa2ntecul zilei\xe2\x80\x9d. \xe2\x80\x9eOnly Making Love\xe2\x80\x9d a fost una dintre cele mai apreciate \xc3\xaenregistr\xc4\x83ri ale albumului de c\xc4\x83tre 411 Mania. Penultimul c\xc3\xa2ntec, \xe2\x80\x9eKickstart\xe2\x80\x9d, este o compozi\xc8\x9bie ritmat\xc4\x83, \xc3\xaen contrast cu balada \xe2\x80\x9eTightrope\xe2\x80\x9d, cea care \xc3\xaenchide lista de redare a materialului JLS.\n_START_SECTION_\nLansare\n_START_PARAGRAPH_\nMaterialul JLS a beneficiat de promovare doar la nivel regional, \xc3\xaen Irlanda \xc8\x99i Regatul Unit, acestea fiind \xc8\x99i singurele teritorii unde compact discul a fost comercializat. Albumul a fost lansat ini\xc8\x9bial \xc3\xaen prima \xc8\x9bar\xc4\x83, pe data de 6 noiembrie 2009, cu trei zile \xc3\xaen avans fa\xc8\x9b\xc4\x83 de Regatul Unit. Colec\xc8\x9bia de c\xc3\xa2ntece a fost distribuit\xc4\x83 at\xc3\xa2t \xc3\xaen format digital, c\xc3\xa2t \xc8\x99i \xc3\xaen format CD. Al\xc4\x83turi de albumul propriu-zis, un DVD special a fost distribuit de lan\xc8\x9bul de magazine Asda, al\xc4\x83turi de materialul JLS. Fotografia de prezentare a produsului bonus este aceea\xc8\x99i cu cea folosit\xc4\x83 pentru coperta albumului, cu excep\xc8\x9bia faptului c\xc4\x83 prezint\xc4\x83 imaginea color, spre deosebire de coperta oficial\xc4\x83 \xc3\xaen care se face uz de efectul \xe2\x80\x9ealb-negru\xe2\x80\x9d. DVD-ul con\xc8\x9bine videoclipurile primelor dou\xc4\x83 discuri single \xe2\x80\x94 \xe2\x80\x9eBeat Again\xe2\x80\x9d \xc8\x99i \xe2\x80\x9eEverybody in Love\xe2\x80\x9d \xe2\x80\x94 al\xc4\x83turi de o serie de interviuri._NEWLINE_Albumul a beneficiat de cinci coperte diferite, cea standard \xe2\x80\x94 cu to\xc8\x9bi membrii grupului pe fotografia de prezentare \xe2\x80\x94 \xc8\x99i patru coperte individuale cu fiecare dintre componen\xc8\x9bii forma\xc8\x9biei, pe fundal fiind afi\xc8\x99ate culori distincte.\n_START_SECTION_\nPromovare\n_START_PARAGRAPH_\nPentru a promova albumul JLS, forma\xc8\x9bia a \xc3\xaenceput un turneu de promovare care a luat startul \xc3\xaen luna februarie a anului 2010. Seria de cincisprezece spectacole a fost anun\xc8\x9bat\xc4\x83 \xc3\xaen luna iulie 2009, biletele \xc3\xaencep\xc3\xa2nd a fi comercializate \xc3\xaen aceea\xc8\x99i lun\xc4\x83._NEWLINE_ Primul concert a fost sus\xc8\x9binut pe data de 1 februarie 2010 \xc3\xaen ora\xc8\x99ul englez Ipswich, iar ultimul va avea loc pe data de 21 februarie, cu o zi \xc3\xaenaintea lans\xc4\x83rii discului single \xe2\x80\x9eOne Shot\xe2\x80\x9d. Stocul de bilete pus la dispozi\xc8\x9bia cump\xc4\x83r\xc4\x83torilor a fost epuizat \xc3\xaen mai pu\xc8\x9bin de dou\xc4\x83zeci \xc8\x99i patru de ore de la startul comercializ\xc4\x83rii, pr\xc4\x83bu\xc8\x99ind sistemele informatice ale agen\xc8\x9bilor de rezerv\xc4\x83ri. Datorit\xc4\x83 cererii semnificative, au mai fost ad\xc4\x83ugate alte \xc8\x99ase concerte \xc3\xaen cadrul acestui turneu._NEWLINE_Un al doilea turneu se dore\xc8\x99te a fi sus\xc8\x9binut la finele aceluia\xc8\x99i an. Ulterior, a fost anun\xc8\x9bat\xc4\x83 prelungirea cu alte trei spectacole, acestea urm\xc3\xa2nd a fi sus\xc8\x9binute \xc3\xaen primele zile ale anului 2011. Spre deosebire de turneul din februarie, cel din decembrie 2010 va con\xc8\x9bine \xc8\x99i c\xc3\xa2ntece care vor fi incluse pe cel de-al doilea album de studio al forma\xc8\x9biei. De asemenea, \xc3\xaen martie 2010 s-a anun\xc8\x9bat o nou\xc4\x83 extindere a turneului, acesta lu\xc3\xa2nd startul pe data de 29 noiembrie 2010 \xc3\xaen ora\xc8\x99ul sco\xc8\x9bian Aberdeen._NEWLINE_Alte forme de promovare au constat \xc3\xaen filmarea unui scurtmetraj \xc3\xaen care au fost prezentate primele trei discuri single \xc8\x99i o reclam\xc4\x83.\n_START_SECTION_\nPrezen\xc8\x9ba \xc3\xaen clasamente \xc8\x99i v\xc3\xa2nz\xc4\x83ri\n_START_PARAGRAPH_\nPrima apari\xc8\x9bie \xc3\xaen clasamente a albumului JLS a fost \xc3\xaenregistrat\xc4\x83 \xc3\xaen ierarhia irlandez\xc4\x83, unde a debutat pe locul 1 la doar \xc8\x99apte zile de la startul comercializ\xc4\x83rii, devans\xc3\xa2nd materiale semnate Snow Patrol sau Robbie Williams. Discul a sta\xc8\x9bionat \xc3\xaen v\xc3\xa2rful listei muzicale timp de dou\xc4\x83 s\xc4\x83pt\xc4\x83m\xc3\xa2ni. Concomitent, albumul a debutat \xc8\x99i \xc3\xaen clasamentul britanic, unde a ocupat aceea\xc8\x99i pozi\xc8\x9bie ca \xc8\x99i \xc3\xaen Irlanda. JLS a fost lansat \xc3\xaen aceea\xc8\x99i zi cu materialul de revenire al lui Robbie Williams, Reality Killed The Video Star, \xc3\xaen timpul primei s\xc4\x83pt\xc4\x83m\xc3\xa2ni fiind raportate o serie de schimb\xc4\x83ri de situa\xc8\x9bie \xc3\xaen UK Albums Chart. \xc3\x8en final, discul forma\xc8\x9biei ajunsese s\xc4\x83 fie comercializat \xc3\xaen aproximativ 240.000 de exemplare, cu 1% mai mult dec\xc3\xa2t albumul lui Williams. Aceste cifre au ajutat materialul JLS s\xc4\x83 devin\xc4\x83 \xe2\x80\x94 la acel moment \xe2\x80\x94 albumul cu cele mai mari v\xc3\xa2nz\xc4\x83ri \xc3\xaenregistrate \xc3\xaen doar \xc8\x99apte zile, pe durata anului 2009, aceast\xc4\x83 distinc\xc8\x9bie revenindu-i acum discului I Dreamed a Dream, al lui Susan Boyle. Simultan, colec\xc8\x9bia de \xc3\xaenregistr\xc4\x83ri a debutat pe locul 8 \xc3\xaen ierarhia european\xc4\x83 compilat\xc4\x83 de Billboard \xc8\x99i pe treapta cu num\xc4\x83rul 4 \xc3\xaen clasamentul mondial, gra\xc8\x9bie celor peste 245.000 de unit\xc4\x83\xc8\x9bi comercializate \xc3\xaen cele dou\xc4\x83 regiuni._NEWLINE_Ulterior, JLS a fost devansat de materialul Echo, al Leonei Lewis, \xc3\xaenregistr\xc3\xa2nd v\xc3\xa2nz\xc4\x83ri de peste 133.500 de copii. P\xc3\xa2n\xc4\x83 la finele anului 2009, albumul forma\xc8\x9biei s-a comercializat \xc3\xaen aproximativ un milion de exemplare, fiind cel de-al \xc8\x99aselea cel mai bine v\xc3\xa2ndut album al anului. \xc3\x8en ianuarie 2010 JLS a fost r\xc4\x83spl\xc4\x83tit cu un triplu disc de platin\xc4\x83 pentru v\xc3\xa2nz\xc4\x83rile ob\xc8\x9binute \xc3\xaen Regatul Unit."